Ο **Γυμναστικός Σύλλογος «Τα Ολύμπια»** (**ΓΣΟ**, /ɣasiˈo/, διαβάζεται «ΓαΣιΌ») είναι κυπριακός γυμναστικός σύλλογος με έδρα τη Λεμεσό. Είναι ο αρχαιότερος αθλητικός σύλλογος της Κύπρου και δεύτερος αρχαιότερος σύλλογος στον ελληνικό χώρο μετά τον Πανελλήνιο.

Ίδρυση
------

Ο ΓΣΟ ιδρύθηκε το 1892. Προπομπός του συλλόγου υπήρξε το αναγνωστήριο «Λέσχη Ένωσις Λεμεσού» που ιδρύθηκε το 1887. Η δημιουργία του ΓΣΟ ήταν το αποτέλεσμα των συνθηκών που επικρατούσαν την τότε εποχή και κύρια της επίδρασης που δέχτηκαν νεαροί φοιτητές κατά τη διάρκεια των σπουδών τους στην Αθήνα. Η ιδρυτική πράξη του συλλόγου έγινε με την κάθοδο των φοιτητών για τις καλοκαιρινές τους διακοπές. Έλαβε χώρα στις 2 Αυγούστου 1892 στο «Αναγνωστήριο Ισότης».

Τα ιδρυτικά μέλη του ΓΣΟ ήταν 18. Η ιδρυτική συνέλευση εξέλεξε πενταμελή επιτροπή με επίτιμο πρόεδρο τον Ανδρέα Θεμιστοκλέους, γραμματέα τον Χριστόδουλο Σώζο και ένα από τα μέλη τον Νικόλαο Κλ. Λανίτη.

Μια από τις πρώτες αποφάσεις του ΓΣΟ ήταν η ανεύρεση χώρου για τη δημιουργία γυμναστηρίου για τις ανάγκες προπόνησης των αθλητών. Τον Ιούλιο του 1895 ο ΓΣΟ αποφάσισε να προκηρύξει τους πρώτους Παγκύπριους Αγώνες Στίβου. Ο στόχος της προκήρυξης των αγώνων ήταν να δοθεί η ευκαιρία στους νικητές να συμμετάσχουν στους Ολυμπιακούς Αγώνες της Αθήνας του 1896. Η διεξαγωγή των Α΄ Παγκύπριων Αγώνων την 9η Φεβρουαρίου 1896 χαρακτηρίστηκε ως το γεγονός του αιώνα για τη Λεμεσό.

Ο ΓΣΟ έλαβε μέρος στους πρώτους Ολυμπιακούς Αγώνες το 1896 όπου κέρδισε και το χρυσό μετάλλιο στους αγώνες με πιστόλι με τον Ιωάννη Φραγκούδη. Από τότε ανέπτυξε έντονη δραστηριότητα τόσο στην Κύπρο όσο και στην Ελλάδα. Το 1925 οργάνωσε και φιλοξένησε το πρωτάθλημα των Πανελλαδικών Αγώνων Στίβου και το 1928 καθιέρωσε τους Παγκύπριους Αγώνες Σχολείων.

Το 1929 ο ΓΣΟ έγινε ο πρώτος αθλητικός σύλλογος που επέτρεψε τη συμμετοχή γυναικών στους αγώνες. Πρώτη αθλήτρια ήταν η Δομνίτσα Λανίτου, η οποία έλαβε μέρος και στους Ολυμπιακούς Αγώνες του 1936. Ορόσημο για τον ΓΣΟ ήταν η νίκη του αθλητή του Στέλιου Κυριακίδη στον Μαραθώνιο της Βοστόνης το 1946 και η διάκριση πολλών άλλων αθλητών του στους Βαλκανικούς και Πανευρωπαϊκούς Αγώνες.

Στάδια ΓΣΟ
----------

### Στάδιο ΓΣΟ

Το 1898 ολοκληρώθηκε η κατασκευή του Σταδίου ΓΣΟ κοντά στην παραλία της Λεμεσού. Το στάδιο ανήκε στο ΓΣΟ και για το λόγο αυτό ονομαζόταν «Στάδιο ΓΣΟ». Το στάδιο λειτούργησε το 1899 με τη διοργάνωση των 3ων Παγκύπριων Αγώνων Στίβου. Το στάδιο ΓΣΟ για πολλές δεκαετίες αποτελούσε το μοναδικό χώρο των αθλητικών δραστηριοτήτων της Λεμεσού. Εκτός από τη διοργάνωση αθλητικών αγώνων, το στάδιο ΓΣΟ φιλοξενούσε και άλλες σχολικές και κοινωνικές εκδηλώσεις της Λεμεσού, όπως τα Ανθεστήρια. Το στάδιο χρησιμοποιήθηκε ως το 1975. Από το 2008 η περιοχή χρησιμοποείται ως ένα αθλητικό πάρκο με την ονομασία Φυτίδειο Αθλητικό Κέντρο ΓΣΟ.

### Τσίρειο Στάδιο

Το 1975 ολοκληρώθηκε το Τσίρειο Στάδιο, το οποίο αποτελεί από τότε το ποδοσφαιρικό στάδιο της Λεμεσού. Το στάδιο διαχειρίζεται ο ΓΣΟ. Φέρει το επώνυμο του Πέτρου Τσίρου, χάρης τη γενναιοδωρία του οποίου οικοδομήθηκε. Είναι χωρητικότητας 13.331 θέσεων. Αποτελεί έδρα των ομάδων της Λεμεσού: της ΑΕΛ, του Απόλλωνα και του Άρη.

Πρόεδροι ΓΣΟ
------------

Πρόεδροι του ΓΣΟ διετέλεσαν οι:

* Ανδρέας Θεμιστοκλέους (1892 – 1915)
* Νικόλαος Κλ. Λανίτης (1915 – 1931 και 1948 – 1954)
* Λεύκιος Ζήνων (1931 – 1942)
* Χρ. Ρωσσίδης (1942 – 1946)
* Περ. Παπαϊωάννου (1946 – 1948)
* Δρ. Μάριος Τριτοφτίδης (1954 – 2003)
* Νεοκλής Ν. Θωμά (2003- )

Παραπομπές
----------

1. 1 2 3 4 5  «ΙΣΤΟΡΙΚΟ Γ.Σ.Ο.». *www.gso.com.cy*. Αρχειοθετήθηκε από το πρωτότυπο στις 19 Σεπτεμβρίου 2016. Ανακτήθηκε στις 19 Σεπτεμβρίου 2016.
2. 1 2 3 4  Στυλιανού 2016, σελ. 7-10
3. 1 2 3 4 5 6 7 8  «Το ιστορικό στάδιο ΓΣΟ αποκτά και πάλι τη σημασία του». *Χαραυγή*: 12. 2017-05-28. Αρχειοθετήθηκε από το πρωτότυπο στις 2017-05-29.. Ανακτήθηκε στις 2017-05-29.
4. 1 2  «ΑΘΛΗΤΙΚΟ ΠΑΡΚΟ ΣΤΟ ΠΑΛΑΙΟ Γ.Σ.Ο. ΣΤΗ ΛΕΜΕΣΟ – CY-ARCH». *www.cy-arch.com*. Αρχειοθετήθηκε από το πρωτότυπο στις 7 Μαΐου 2016. Ανακτήθηκε στις 7 Μαΐου 2016.
5. 1 2  «Allaboutlimassol.com - Φυτίδειο Αθλητικό Κέντρο ΓΣΟ». *allaboutlimassol.com*. Αρχειοθετήθηκε από το πρωτότυπο στις 7 Μαΐου 2016. Ανακτήθηκε στις 7 Μαΐου 2016.
6. ↑  «Ο πόλεμος του «φιλέτου»». *24sports.com.cy*. 21 Μαρτίου 2016. Αρχειοθετήθηκε από το πρωτότυπο στις 25 Μαΐου 2016. Ανακτήθηκε στις 25 Μαΐου 2016.
7. ↑  «Newzup.com | Η ακτινογραφία των κυπριακών γηπέδων». *www.newzup.com*. Αρχειοθετήθηκε από το πρωτότυπο στις 8 Αυγούστου 2016. Ανακτήθηκε στις 8 Αυγούστου 2016.
8. ↑  Νεοκλέους, Σάββας. «Γιορτάζεις 40χρονα βοήθα και εσύ...». *www.themasports.com*. Αρχειοθετήθηκε από το πρωτότυπο στις 8 Αυγούστου 2016. Ανακτήθηκε στις 8 Αυγούστου 2016.
9. ↑  «Οι μέχρι σήμερα Πρόεδροι του Γ.Σ.Ο.». *www.gso.com.cy*. Αρχειοθετήθηκε από το πρωτότυπο στις 19 Σεπτεμβρίου 2016. Ανακτήθηκε στις 19 Σεπτεμβρίου 2016.

Βιβλιογραφία
------------

* Στυλιανού, Πάμπος (2016). *Η μεγάλη ρήξη του 1948 και η ψευδεπίγραφη ενοποίηση του κυπριακού αθλητισμού* (PDF). Κύπρος: Χαραυγή. σελ. 7-10. Αρχειοθετήθηκε από το πρωτότυπο (PDF) στις 23 Ιουλίου 2021. Ανακτήθηκε στις 23 Ιουλίου 2021.

Εξωτερικοί σύνδεσμοι
--------------------

* Επίσημος ιστότοπος

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Γυμναστικοί Σύλλογοι Κύπρου |
| --- |
|  |
| Ενεργοί | 
* Γυμναστικός Σύλλογος «Ευαγόρας» (Αμμόχωστος)
* Γυμναστικός Σύλλογος «Ο Ζήνων» (Λάρνακα)
* Γυμναστικός Σύλλογος «Ο Κόροιβος» (Πάφος)
* Γυμναστικός Σύλλογος «Τα Ολύμπια» (Λεμεσός)
* Γυμναστικός Σύλλογος «Τα Παγκύπρια» (Λευκωσία)
* Γυμναστικός Σύλλογος «Πράξανδρος» (Κερύνεια)
 |
|  |
| Ανενεργοί | 
* Γυμναστικός Σύλλογος «Κινύρας» (Πάφος)
 |

 |